U-I-43/06
Natisni
Opravilna št.:
U-I-43/06
Datum odločitve:
20. 9. 2006
ECLI:
ECLI:SI:USRS:2006:U.I.43.06
Akt:
Odlok o razpisu referenduma in določitvi referendumskih območij za ustanovitev občin ter določitev oziroma spremembo njihovih območij (Uradni list RS, št. 113/05)
Izrek:
Pobuda za začetek postopka za oceno ustavnosti in zakonitosti Odloka o razpisu referenduma in določitvi referendumskih območij za ustanovitev občin ter določitev oziroma spremembo njihovih območij (Uradni list RS, št. 113/05) se zavrže.
Evidenčni stavek:
S 1. členom Zakona o spremembah in dopolnitvah Zakona o ustanovitvi občin in določitvi njihovih območij (ZUODNO-E) je bila ustanovljena Občina Apače, ki med drugimi obsega tudi naselje Lutverci. S sprejetjem ZUODNO-E je postopek za ustanovitev Občine Apače končan. Zato z morebitno ugotovitvijo neustavnosti po 47. členu ZUstS in z določitvijo učinkov odprave ali razveljavitve OdRRDRO3 ne bi bilo mogoče spremeniti (izboljšati) pravnega položaja pobudnikov. Ustavno sodišče je pobudo zavrglo, ker niso bile izpolnjene procesne predpostavke.
Geslo:
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.4.51.5.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Pred začetkom postopka.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Datum vloge:
6. 2. 2006
Vrsta odločitve:
sklep
Vrsta rešitve:
zavrženje
Dokument:
US26460
Dokument v PDF obliki:
U-I-43-06.pdf
103 KB
Prenesite datoteko
U-I-43/06-6
20. 9. 2006
SKLEP
Ustavno sodišče je v postopku za preizkus pobude Renata Flisarja, Andrejasa Kardinarja, Igorja Zupančiča in Branka Bogataja, vseh iz Apač, na seji dne 20. septembra 2006
sklenilo:
Pobuda za začetek postopka za oceno ustavnosti in zakonitosti Odloka o razpisu referenduma in določitvi referendumskih območij za ustanovitev občin ter določitev oziroma spremembo njihovih območij (Uradni list RS, št. 113/05) se zavrže.
Obrazložitev
1. Pobudniki menijo, da je I. 1. točka Odloka o razpisu referenduma in določitvi referendumskih območij za ustanovitev občin ter določitev oziroma spremembo njihovih območij (v nadaljevanju OdRRDRO3) v neskladju z drugim odstavkom 139. člena Ustave in z 12. členom Zakona o lokalni samoupravi (Uradni list RS, št. 72/93 in nasl. – ZLS). Državni zbor naj bi skušal vsiliti spremembe v lokalni skupnosti mimo volje prebivalcev. Prebivalci naselja Lutverci naj bi nasprotovali vključitvi v novo Občino Apače in naj bi želeli ostati v Občini Gornja Radgona. Državni zbor naj pri sprejemu OdRRDRO3 ne bi upošteval ustavnih pravic in interesov prebivalcev na referendumskem območju, čeprav naj bi bil na to opozorjen.
2. Izpodbijani OdRRDRO3 je po svoji naravi akt začasnega značaja, saj v postopku za ustanovitev občin oziroma za spremembo njihovih območij pomeni zaključek prve faze postopka (ugotavljanje volje prebivalcev). Naslednja faza postopka, zakonodajni postopek, se začne šele po izvedbi referendumov, na katerih se ugotavlja volja prebivalcev. Po izvedbi referendumov OdRRDRO3 ni mogoče več uporabljati. Nemožnost uporabe ima v tem primeru z vidika pristojnosti Ustavnega sodišča enake učinke kot prenehanje veljavnosti predpisa pred vložitvijo pobude za njegovo presojo oziroma kot prenehanje veljavnosti predpisa med postopkom njegove presoje pred Ustavnim sodiščem. O ustavnosti in zakonitosti predpisov, ki nehajo veljati med postopkom njihove presoje pred Ustavnim sodiščem, pa bi lahko Ustavno sodišče odločalo samo ob izpolnjenih pogojih iz 47. člena Zakona o Ustavnem sodišču (Uradni list RS, št. 15/94 – v nadaljevanju ZUstS). Ustavno sodišče ravna enako, če je predpis nehal veljati že ob vložitvi pobude ali če ga ni bilo mogoče uporabljati že v času vložitve pobude, pobudnik pa izkaže pravovarstveno potrebo, kar pomeni, da bi se z ugotovitvijo morebitne neustavnosti ali nezakonitosti predpisa njegov pravni položaj izboljšal (sklep št. U-I-157/98 z dne 15. 3. 2001, Uradni list RS, št. 28/01 in OdlUS X, 52).
3. Pobudniki so pobudo vložili po izvedenem referendumu. To pomeni, da v času vložitve pobude OdRRDRO3 ni bilo mogoče več uporabljati. Zato bi lahko Ustavno sodišče odločalo o ustavnosti in zakonitosti OdRRDRO3 samo ob izpolnjenih pogojih iz 47. člena ZUstS. Z izpodbijanim odlokom razpisani referendum je bil že izveden. S 1. členom Zakona o spremembah in dopolnitvah Zakona o ustanovitvi občin in določitvi njihovih območij (Uradni list RS, št. 27/06 – v nadaljevanju ZUODNO-E) je bila ustanovljena Občina Apače, ki med drugimi obsega tudi naselje Lutverci. S sprejetjem ZUODNO-E je postopek za ustanovitev Občine Apače končan. Zato z morebitno ugotovitvijo neustavnosti po 47. členu ZUstS in z določitvijo učinkov odprave ali razveljavitve OdRRDRO3 ne bi bilo mogoče spremeniti (izboljšati) pravnega položaja pobudnikov. Ker niso izpolnjene procesne predpostavke za nadaljevanje postopka po 47. členu ZUstS, je Ustavno sodišče pobudo zavrglo.
4. Ustavno sodišče je sprejelo ta sklep na podlagi na podlagi 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj